
Sednica je počela u 11, 00 časova.
            Sednici je predsedavao dr Muamer Bačevac, predsednik Odbora.
Sednici su prisustvovali članovi Odbora: prof. dr Dragan Delić, dr Emeše Uri, dr Lidija Šarac, doc. dr Darko Laketić, prim. dr Nada Macura, dr Nenad Ristović, prof. dr sci. med. Marija Zdravković dr Slobodan Milisavljević, Marina Mijatović i dr Ivan Rajičić. 
Sednici Odbora je prisustvovala zamenica člana Odbora: Katarina Stojanović (dr Radomir Bojović).
Sednici nisu prisustvovali članovi Odbora: prof. dr Mirka Lukić Šarkanović, dr Borislav Antonijević, Jelena Spirić, prof.dr Snežana Rakić i Slađana Miletić, kao ni njihovi zamenici.
             Sednici Odbora su prisustvovali: iz Ministarstva zdravlja: prof. dr Ivana Stašević Karličić, državni sekretar, Nataša Vušković, vd sekretar Ministarstva, Marko Pavlović, posebni savetnik i Mersiha Omeragić, Sektor za međunarodne odnose i projekte Evropske unije u oblasti zdravstva.

      Na predlog predsednika Odbora, jednoglasno, usvojen je sledeći dnevni red: 

                                                            D n e v n i   r e d

1. Razmatranje Predloga zakona o potvrđivanju Sporazuma između Evropske unije, s jedne strane i Republike Srbije, s druge strane o pridruživanju Republike Srbije Programu EU4 Health, koji je podnela Vlada,

2. Razmatranje predstavki i predloga građana i organizacija.

	Odbor je bez primedaba usvojio zapisnike četvrte i pete sednice Odbora, koje su održane 25.i 27. novembra 2025. godine.

	Prva tačka dnevnog reda: Predlog zakona o potvrđivanju Sporazuma između Evropske unije, s jedne strane i Republike Srbije, s druge strane o pridruživanju Republike Srbije Programu EU4 Health, koji je podnela Vlada

	Predsednik Odbora dr Muamer Bačevac je obavestio prisutne da je Vlada podnela Narodnoj skupštini ovaj predlog zakona 12. marta 2026. godine i potom dao reč predstavniku predlagača zakona.
	Državni sekretar Ministarstva zdravlja prof. dr Ivana Stašević Karličić upoznala je Odbor sa značajem i prednostima pridruživanja naše države Programu EU4 Health i istakla da je to najveći program u oblasti zdravlja za period od 2021. do 2027 godine, sa budžetom od preko 5,3 milijarde evra, kreiran kao direktan odgovor na iskustva pandemije KOVID 19. Osnovni cilj ovog programa je da evropske zdravstvene sisteme učini otpornijim na krize, efikasnijima u pružanju zdravstvene zaštite i usmerenijima ka prevenciji i ranom otkrivanju bolesti. Program se realizuje putem više konkretnih mehanizama i to kroz grantove za projekte, tendere za nabavke i usluge, zajedničke akcije države i institucija, kao i kroz finansiranje evropskih zdravstvenih mreža i institucija. Oblasti koje Program EU4 Health pokriva su one koje čine prioritete našeg zdravstva, a to su: jačanje pripravnosti za zdravstvene krize, unapređenje zdravstvenih sistema i radne snage, digitalizacija zdravstva, prevencija i kontrola bolesti posebno hroničnih i malignih, kao i obezbeđivanje dostupnosti lekova i medicinske opreme. Usvajanjem predloženog zakona Srbija dobija mogućnost da ove evropske mehanizme direktno koristi i za svoje strateške ciljeve. Prevencija prestaje da bude deklarativni prioritet, postaje sistematski finansirana i organizovana aktivnost, digitalizacija se dodatno unapređuje u integrisan i interoperabilan sistem, a zdravstvene ustanove dobijaju pristup savremenoj opremi, znanju i evropskim mrežama. Sporazum omogućava da reforme u zdravstvu bude brže, kvalitetnije i održivije, čiji će eefekti biti vidljivi za svakog građanina Srbije i to kroz dostupnije preventivne preglede i skrining programe, ranije otkrivanje bolesti i veće šanse za izlečenje, moderniju dijagnostiku, kraće čekanje i bolju koordinaciju zdravstvene zaštite putem digitalnih rešenja. Poseban značaj Programa ogleda se u jačanju naših institucija i to od Ministarstva zdravlja, Instituta za javno zdravlje Srbije pa sve do poslednje zdravstvene ustanove. Program EU4 Health omogućava našim stručnjacima da učestvuju u evropskim projektima i razmeni znanja, uvode se savremeni protokoli i standardi, unapređuju analitički i upravljački kapaciteti i dodatno osnažuju javno zdravstvene institucije koje nose teret prevencije i kriznog odgovora. Na kraju izlaganja, istakla je širi strateški značaj ovog sporazuma koji se ogleda u aktivnom učešću Srbije u evropskim zdravstvenim politikama, usklađivanju naših standarda sa standardima Evropske unije, čime naša država postaje deo zajedničkog evropskog odgovora na zdravstvene izazove i dodala da usvajanje ovog zakona otvara pristup značajnim finansijskim i stručnim resursima, ubrzavaju se započete reforme i stvaraju uslovi za kvalitetniju, dostupniju i savremeniju zdravstvenu zaštitu.
    U diskusiji povodom ove tačke dnevnog reda učestvovali su: Marina Mijatović, dr Nada Macura i dr Emeši Uri.
	Marina Mijatović postavila je nekoliko pitanja predstavnicima Ministarstva zdravlja. S obzirom na to da Srbija kao član ovog programa ima obavezu da uplati određena sredstva, zanima je koliki je taj iznos, na koji način će se dobijati projekti, da li je predviđena strategija u vezi sa tim i koji su to projekti koje će naša država podneti u kratkom roku za manje od dve godine, te podsetila da oni ne znače zagrantovan novac i da se države projektima takmiče u istim ili sličnim oblastima zdravstva i zdravstvene politike. Zanima je kakav je plan za rešavanje kritika iznetih u Izveštaju Evropske komisije o stanju zdravlja i zdravstvenog sistema u Srbiji, u kojem je navedeno da naša država treba da obezbedi održivost Fonda javnog zdravstvenog osiguranja, bolja zakonska rešenja u oblasti ljudskih ćelija, tkiva i drugih organa, bolju zaštitu mentalnog zdravlja, kao i rešavanje problema velikog broja obolelih od raka, budući da prema izvešaju Instituta za javno zdravlje ''Dr Milan Jovanović Batut'', broj obolelih i preminulih žena od različitih vrsta kancera poslednje četiri godine nije promenjen. Istakla je problem zaposlenih u Apotekama Beograd, kojima je isteklo zdravstveno osiguranje i upitala šta će se povodom toga uraditi.
	Državni sekretar Ministarstva zdravlja prof. dr Ivana Stašević Karličić je povodom prethodnih pitanja navela da je predloženi sporazum trebalo da bude punovažan od 1. januara 2026. godine, ali da Evropska unija još nije pokrenula mehanizme za pokretanje programa koji ga prate. Program rada za 2026. godinu, koji je predviđen Sporazumom i koji kasni, precizira prioritetne oblasti u zdravstvu koje će biti finansirane, vrste aktivosti koje će se sprovoditi i uslove za učešće u projektima, uključujući i to da li su određeni pozivi otvoreni za sve države učesnice ili isključivo za države članice. Nakon usvajanja ovog programa rada na nivou Evropske unije, Ministarstvo zdravlja će blagovremeno informisati sve zainteresovane aktere o mogućnostima učešća u istim. Veoma je važno transparentno objasniti plaćanje kontribucije, koja je definisana kroz jednu složenu formulu i sastavni je deo ovog Sporazuma i za 2026. godinu iznosi 1,62 miliona evra, što je manje od 5 % svega onoga što će država dobiti kroz program. Dobit države će biti višestruko veća bez obzira na plaćenu kontribuciju. Naglasila je da ovo nije prvi evropski program u kojem Srbija participira i da je evropska orijentacija naše države jasna, kao i da je Srbija učestvovala u raznim projektima Evropske unije u oblasti zdravstva još od 2016. godine. Opravdana je zabrinutost povodom kritika iznetim u pomenutom izveštaju evropske komisije i Ministarstvo se od momenta uvida u iznete primedbe do danas zalaže za poboljšanje i unapređenje zdravstva. S tim u vezi, održan je i sastanak ministra zdravlja sa novim predstavnikom delegacije Evropske komisije i tom prilikom je uspostavljena čvrsta saradnja, uz napomenu iskazivanja proaktivnije uloge naše države u procesu evropskih integracija. Povodom zakonodavnih aktivnosti koje su takođe bile predmet kritika ovog izveštaja, izvestila je da se u proceduri za javnu raspravu nalaze šest zakona iz oblasti zdravstva, od kojih se tri odnose na predmete opšte upotrebe, a ostala tri su Zakon o zdravstvenoj dokumentaciji i evidencijama u oblasti zdravstva, Zakon o zdravstvenom osiguranju i Zakon o lekovima i medicinskim sredstvima. Zatim, održane su javne rasprave o zakonima koji se odnose na presađivanje tkiva, ćelija i organa i na zaštitu lica sa mentalnim smetnjama, uz napomenu da će biti prihvaćene neke napomene iznete tokom javne rasprave. U sklopu programa transplantacije organa, prošle godine urađeno je preko 100 transplantacija, a ove godine ta cifra će možda biti i duplirana, uz napomenu da je prvi put ove godine u Srbiji izvršena transplatacija pluća.
	Dr Nada Macura pohvalila je potvrđivanje ovog sporazuma jer iz njega proističe sve ono što lekare treba da motiviše da rade više na jačanju zdravstvenog sistema. Istakla je da će Program EU4 Health doprineti unapređenju javnog zdravlja, jačanju aktivnosti na prevenciji bolesti, jačanju primarne zdravstvene zaštite i boljem kvalitetu usluga u zdravstvu. Najnovije prakse u našem zdravstvu, kao što su obaveze elektronske razmene podataka, primena digitalizacije, upotrebe superkompjutera i veštačke inteligenicje pokazuju da naša držva prati tendencije tehnološkog napretka i da se uklapa sa Evropskom unijom po tom pitanju. Ukazala je na problem usporenog rada prilikom izdavanja lekarskih kartica od strane Republičkog fonda za zdravstveno osiguranje. 
	Državni sekretar Ministarstva zdravlja prof. dr Ivana Stašević Karličić, povodom prethodne diskusije je rekla da Ministarstvo zdravlja radi na usaglašavanju zakonskih rešenja u oblasti zdravstvenog osiguranja u skladu sa preporukama Evropske komisije, kao i da je nacrt ovog zakona spreman za javnu raspravu. Predloženo zakonsko rešenje sadrži evropske direktive koje se tiču prekograničnog lečenja i zdravstvenh kartica, uz napomenu da će se uvažiti i prethodno izneta primedba na sporost funkcionisanja RFZO u tom domenu. Potom je odgovorila na pitanja narodne poslanice Marine Mijatović, koja se odnose na probleme u ustanovi Apoteka ''Beograd'' i na aktuelnu situaciju curenja podataka iz zdravstvene dokumentacije. Objasnila je da su pomenute apoteke u nadležnosti lokalne samouprave, ali da Minstarstvo zdravlja posreduje kako bi ti zaposleni dobili zdravstveno osiguranje i kako bi nastavili sa proizvodnjom magistralnih i galenskih lekova, što je prepoznato kao delatnost od javno zdravstvenog značaja. U vezi sa pitanjem bezbednosti medicinske dokumentacije, istakla je da je ona normirana i tehnički apsolutno podržana, ali da privatni zdravstveni sektor još nije dovoljno integrisan sa javnim zdravstvenim sektorom, čiji su podaci višestruko bezbednosno sigurni, čemu doprinosi rad Kanelarije za informacione tehnologije i elektronsku upravu. Nedavni slučaj curenja nekih medicinksih podataka se odnosi na privatnu zdravstvenu ustanovu i u tom smislu se radi na usavršavanju sistema provera i nadzora nad bezbednošću podataka, na studiji bezbednosti  i proceni rizika za bezbednost podataka.	
	Dr Emeše Uri, pohvalila je napore ovog ministarstva da se uključi u evropske tokove u oblasti zdravstva i dala nekoliko sugestija u rešavanju preporuka Evropske unije u pogledu naconalnog skrininga i preventivnih pregleda. Podsetila je na problem manjka lekara u primarnoj zdravstvenoj zaštiti, dok sa druge strane postoji višak diplomiranih medicinskih sestra koje su akademski obrazovane i edukovane više od medicinskih sestra sa srednjom stručnom spremom i dodala da bi upravo one mogle biti karika koja nedostaje našem sistemu zdravstva. Naime, ove medicinske sestre bi mogle obavljati organizaciju skrininga na terenu, naročito u ruralnim i manjim sredinama u kojima lekari retko dolaze. Predložila je da se pokrene edukacija saradnika za mentalnu higijenu, te dodala da bi ti saradnici mogli da budu stomatolozi, lekari i diplomirane medicinske sestre. Oni bi mogli da prepoznaju ljude sa blažim mentalnim tegobama koji mogu da se zbrinu na primarnom nivou i time bi rasteretili sekundarni nivo zdravstvene zaštite. U vezi sa problemima zaštite podataka u zdravstvu, navela je da u Domu zdravlja Sombor postoji ispis kartona odnosno digitalni trag, u kojem se vidi svaka ''poseta ili ulazak'' u karton pacijenta, kako bi se prevenirala svaka zloupotreba. Navela je da u Hrvatskoj pacijent putem sms poruke dobija dojavu kad neko ''uđe'' u njegov karton, što može biti dobar primer za rešavanje ovog pitanja.  
	Državni sekretar Ministarstva zdravlja prof.dr Ivana Stašević Karličić, povodom prethodne diskusije, navela je da svaki lekar i drugo medicinsko osoblje ima pristup onim podacima pacijenta za koje je nadležan i uvid je shodno poslu i onome što je neophodno za obavljanje konkretnog zadatka, čime se garantuje bezbednost tih naročito osetljivih podataka. Dodala da je u toku izrada strategije koja se odnosi na sve rizike u ovoj oblasti, kao i da se u celom procesu digitalizacije prate iskustva zemalja koje su na visokom nivou tehničko tehnološkog razvoja, uz napomenu da nije čula za pomenuti primer rešavanja ovog pitanja u Hrvatskoj. Obavestila je prisutne o uvođenju tele medicine, projekta koji će početi od mentalnog zdravlja i koji će olakšati pristup tim pacijentima. Ovaj projekat će se realizovati u najkraćem roku, a ideja je da pacijenti kasnije mogu pristupiti ovaj vrsti usluge i od kuće. Velika prepreka kod korišćenja e-servisa u zdravstvu je nizak stepen digitalne pismenosti našeg stanovništva. Dodala je da je pitanje položaja zapolenih u sistemu zdravstva značajno i da je pomenuti status medicinskih sestara interesorno pitanje koje je u nadležnosti više ministarstava.
Povodom ove tačke dnevnog reda nije bilo više predloga ni diskusije. Predsednik Odbora je zaključio pretres o ovom predogu zakona i pozvao članove Odbora da se izjasne o Predlogu zakona.
	Odbor je, u skladu sa članom 155. stav 2. Poslovnika Narodne skupštine, odlučio većinom glasova (za 11, uzdržan 1, od ukupno 12 prisutnih) da predloži Narodnoj skupštini da prihvati Predlog zakona o potvrđivanju Sporazuma između Evropske unije, s jedne strane i Republike Srbije, s druge strane o pridruživanju Republike Srbije Programu EU4 Health.

	Druga tačka dnevnog reda: Razmatranje predstavki i predloga građana i organizacija
Predsednik Odbora dr Muamer Bačevac obavestio je prisutne da je Radna grupa za razmatranje predstavki i predloga građana i organizacija u sastavu dr Emeše Uri, dr Lidija Šarac i prof. dr Dragan Delić na sastanku održanom 15. januara razmotrila predstavke upućene ovom odboru, sačinila predloge za njihovo rešavanje odnosno za dalje postupanje, o čemu će Odbor izvestiti dr Emeše Uri. 
Dr Emeše Uri  izvestila je Odbor o sledećim predstavkama i predlozima za njihovo rešavanje:
1. Podnosilac: Udruženje Stoperi za kriminal globalna rešenja, Beograd (07-1133/25-1, 13.06.25.) Predmet: Udruženje navodi da vodi nekoliko inicijativa  vezanih za javnu bezbednost i suzbijanje kriminala i korupcije. Ovom predstavkom, na nicijativu Roditelja Starog grada, Odboru upućuju zahtev građana, roditelja- učenika osnovnih i srednjih škola koje se nalaze na teritoriji opštine Stari grad u Beogradu, radi zaštite bezbednosti dece i javnog interesa zbog nehigijenskog šatorskog naselja postavljenog u centru Beograda u Pionirskom parku, uz prisustvo NN lica. Podnosioci ove inicijative traže od nadležnih državnih institucija da zaštite građane i građanke, njihova prava i javni interes, posebno zbog ugrožene bezbednosti dece i omladine, koji svakodnevno prolaze ovim delom grada  na putu do škole. Predlog Radne grupe: Predstavku sa inicijativom Roditelja Starog grada, uputiti Ministarstvu unutrašnjih poslova, na nadležnost i odgovor podnosiocima inicijative. 

2. Podnosilac: Pokret Pravo na život-Meri, Beograd (07-1610/24-3, 10.07.25.)
Predmet: Reagovanje Pokreta na odgovor Ministarstva zdravlja upućen Odboru, povodom ukazivanja ovog pokreta na zloupotrebu kadra i resursa u Zavodu za urgentnu medicinu Beograd. Pokret iznosi da predmetni odgovor Ministarstva zdravlja, nije stav ovog ministarstva kao državnog organa, nego je izjašnjenje Zavoda za urgentnu medicinu Beograd. Smatraju da ovakvo postupanje dodatno produbljuje institucionalnu neodgovornost i obesmišljava ulogu Ministarstva zdravlja, kao garanta zakonitosti u sistemu zdravstvene zaštite. Pokret dalje navodi pravne i činjenične razloge zbog kojih smatraju da su tvrdnje Zavoda i ćutanje Ministarstva zdravlja, pravno neosnovani i u direktnoj suprotnosti sa zakonom i javnim interesom. Ukazuju da se Zavod za urgentnu medicinu osniva za teritoriju jedne ili više jedinica lokalne samouprave (član 83. stav 3. Zakona o zdravstvenoj zaštiti) i da prema toj odredbi Zavod za urgentnu medicinu Beograd mora da pokriva čitavu teritoriju Beograda; da Ministarstvo zdravlja pogrešno tumači član 6. Uredbe o planu mreže zdravstvenih ustanova, normu koja se primenjuje u slučajevima  kada uopšte nije postojala nadležnost Zavoda. Predlog Radne grupe: Polazeći od odredaba člana 44. Poslovnika Narodne skupštine prema kojima odbor, pored ostalog, prati izvršavanje zakona i drugih akata, predstavku Pokreta Pravo na život-Meri uputiti Ministarstvu zdravlja na razmatranje i odgovor o osnovanosti iznetih razloga, uz molbu da o tome obaveste Odbor. 

3. Podnosilac: Udruženje pacijenata Donorstvo je herojstvo, Beograd (07-1317/5, 07.07.25.)
Predmet: Pacijenati koji čekaju na transplantaciju, transplantirane osobe i lica koja žive sa hroničnom bubrežnom insuficijencijom traže hitan sastanak sa članovima Odbora, kako bi lično ukazali na ozbiljne sistemske probleme u oblasti transplantacije organa u Srbiji, izneli dokumentovane činjenice i apelovali na institucionalnu odgovornost u cilju rešavanja ovog pitanja od javnog interesa i od ključnog značaja za spašavanje života građana Srbije. Predlog Radne grupe:  Organizovati sastanak Radne grupe ili predstavnika Odbora 

4. Podnosilac: Pokret Pravo na život-Meri, Beograd (06-1580/25, 20.08.25.)
Predmet: Dejan Zejnula, predsednik Pokreta, traži prijem kako bi Odboru izneo argumente i dokumentaciju kojom raspolažu, a zbog razmatranja pitanja u vezi sa radom Posebne radne grupe za unapređenje rada hitne medicinske pomoći, čiji je Zejnula član, kao i u vezi sa radom i odgovornošću Zavoda za hitnu medicinsku pomoć Beograd, zbog načina ostvarivanja i trošenja prihoda iz komercijalnih aktivnosti. Predlog Radne grupe: Organizovati sastanak Radne grupe ili predstavnika Odbora

5. Podnosilac: Mirjana Todorović, Koceljeva, naselje Batalage (07-1703/25, 11.09.25.)
Predmet: Ukazuje na problem neplaćanja doprinosa za porodiljsko odsustvo ženama koje su radno angažovane po osnovu ugovora o privremenim i povremenim poslovima. Traži izmenu Zakona o finansijskoj podržci porodici sa decom, tako da se jasno propiše pravo odnosno obaveza države da plati doprinose za vreme porodiljskog odsustva za sve žene, bez obzira na oblik njihovog radnog angažovanja (privremeni i povremeni poslovi, rad preko omladinskih i studentskih zadruga) kako bi se izbegla diskriminacija odnosno ostvarila ravnopravnost žena i porodica sa decom. Imenovana apeluje da se ovaj problem reši i istovremeno ukazuje na važnost podrške porodici u u vreme demografse krize. Predlog Radne grupe: Predstavku uputiti Ministarstvu za brigu o porodici i demografiju na nadležnost, uz molbu da o ovom pitanju obaveste Odbor.

6. Podnosilac: Goran Stojanović, Babušnica (07-1781/25, 17.09.25.)
Predmet: Podnosilac predstavke traži pomoć radi zaposlenja ćerke Marije Stojanović, koja boluje od cerebralne paralize. Marija je završila je višu strukovnu fizikalnu medicinu  u Ćupriji, gde bi želela i da radi. Predlog Radne grupe: Predstavku uputiti na postupanje Ministarstvu nadležnom za poslove zapošljavanja (Ministarstvu za rad, boračka i socijalna pitanja) uz molbu da imajući u vidu Zakon o profesionalnoj rehabilitaciji i zapošljavanju osoba sa invaliditetom pokuša da nađe način da se pomogne ovoj devojci. 

7. Podnosilac: Milica Stanković, Babušnica (07-1782/25, 17.09.25.)
Predmet: Imenovana je diplomirani strukovni medicinski radiolog (viši rendgen tehničar), zanimanje koje je deficitarno, ali ne može da zasnuje radni odnos, osim što je jednom uspela da se zaposli na tri meseca kao zamena odsutnog radnika. Navodi da je sama plaćala školovanje, da je podstanar i da sada kad ima diplomu nema posao. Predlog Radne grupe: Predstavku uputiti Ministarstvu zdravlja, Sektoru za organizaciju zdravstvenog sistema, na razmatranje.

8. Podnosilac: Pokret Pravo na život-Meri, Beograd (06-2090/25, 24.10.25.)
Predmet: Pokret obaveštava Odbor da je 20. oktobra 2025. godine 60 narodnih poslanika potpisalo Predlog za ocenu ustavnosti i zakonitosti Pravilnika o načinu i organizaciji rada hitne pomoći,  koji je podnet Ustavnom sudu. Ističu da navedeni podzakonski akt neposredno utiče na rad službi hitne medicinske pomoći u čitavoj državi odnosno utiče na živote građana, te da javnost ima pravo da zna na koji način je ovaj propis donet, kako se primenjuje i koje su posledice. Pošto je Odbor nadležan da prati izvršavanje zakona i drugih akata i da razmatra stanje u zdravstvenom sistemu, traže da Odbor deluje u skladu sa tim, kao institucionalni garant javnosti i kontrola izvršne vlasti, a ne kao njen produžetak. S tim u vezi Pokret traži od Odbora, da u skladu sa odredbama Poslovnika Narodne skupštine pokrene postupak za organizovanje javnog slušanja na temu: „Pravo na život i stanje hitne medicinske pomoći u Republici Srbiji“, uz učešće: Ministarstva zdravlja, RFZO-a, stručnjaka urgentne medicine, predstavnika sindikata, porodica građana koji su izgubili bližnje, kao i predstavnika civilnig društva koji su pokrenuli inicijativu. Predlog Radne grupe: Predlog izneti na sednici Odbora.

9. Podnosilac: Dr Jovana Simin, Sivac (07-2111/25, 29.10. 2025.)
Predmet: Dr Jovana Simin, zaposlena u Opštoj bolnici ''Dr Radivoj Simović'', u Somboru, moli Odbor za pomoć, s obzirom na to da je kao jedan od najboljih diplomaca medicinskih fakulteta u Republici Srbiji, u septembru 2025. godine dobila rešenje Ministarstva zdravlja, kojim joj je odobrena specijalizacija iz kliničke biohemije. Međutim na konkursima za zdravstvene specijalizacije ni na Medicinskom fakultetu u Beogradu, niti na Medicinskom fakultetu u Novom Sadu nije predviđeno ni jedno mesto za specijalizaciju iz kliničke biohemije. S obzirom na to da nije u mogućnosti da ove godine nastavi svoj profesionalni razvoj i usavršavanje, traži pomoć radi realizacije njenog rešenja odnosno odobrene specijalizacije. Predlog Radne grupe: Predstavku uputiti Ministarstvu zdravlja na nadležnost, s molbom da Odbor i podnosioca izveste o odgovoru.

10. Podnosilac: Bojana Grbić, Beograd (07-2177/25, 03.11.2025.)
Predmet: Pritužba zbog komplikovanog postupka za dobijanje ortodontskih pomagala za decu osnovnoškolskog uzrasta, počev od ortodonta u domu zdravlja, zatim odlaska u RFZO radi overe obrasca i opet u dom zdravlja. Smatra nepotrebnim da u vreme digitalizacije roditelj i dete lično nose papire iz jedne službe u drugu, umesto da lekar u domu zdravlja izvrši uvid u sistem i proveri da li je detetu u nekom roku izdata proteza i shodno tome potvrdi nalog.  Predlog Radne grupe: Predstavku uputiti RFZO-u na razmatranje, s molbom da Odbor izveste o osnovanosti navoda iz predstavke roditelja.

11. Podnosilac: Nacionalna organizacija za retke bolesti NORBS, Beograd (07-96/21-3, 19.11.2025.) Predmet: NORBS izražava zabrinutost povodom Predloga zakona o budžetu za 2026. godinu, jer je za budžetsku liniju “Zdravstvena zaštita lica obolelih od retkih bolesti“ opredeljeni iznos sredstava isti kao i prethodne godine od 10,2 milijarde dinara. Smatraju da takav iznos ne odgovara stvarnim potrebama pacijenata i zdravstvenog sistema. Ističu da zadržavanje budžeta na istom nivou praktično znači da novi pacijenti  neće imati pristup terapiji, čime se dovodi u pitanje ostvarivanje prava na lečenje. Naglašavaju da više od nekoliko stotina pacijenata, većinom dece, čeka na odobrenje terapije, kao i da se kontinuirano pojavljuju nove terapijske mogućnosti  koje su već dostupne u drugim zemljama. Na osnovu procena smatraju da bi bilo neophodno  obezbediti najmanje 14,5 milijardi dinara, kako bi se osigurao kontinuitet u lečenju postojećih pacijenata i omogućio početak terapije onim obolelim koji to još uvek čekaju. 
Predlog Radne grupe: Predstavku uputiti MZ i RFZO-u na razmatranje. 

12. Podnosilac: Marija Stojanović, iz Jagodine,  (07-2363/25, 24.11.2025.)
       Predmet: Podnosilac ukazuje da firma „Schwarckopf“ koja između ostalog proizvodi i farbu za kosu sa keratinom koja se zove „Palette“, treba da bude zabranjena za uvoz i distribuciju u Srbiji, jer je kako navodi, keratin protein koji inače živi u kosi, koži, noktima, ali je prepoznat u medicini kao povezan sa neregularnom melatinoznom funkcijom kod melanoma. Predlog Radne grupe: Predstavku uputiti Ministarstvu zdravlja, Odeljenju sanitarne inspekcije, na nadležnost ili  na razmatranje s molbom da Odbor izveste o osnovanosti navoda iz predstavke

13. Podnosilac: Srpska logopedska asocijacija  (011-2886/22-3, 28.11.2025.)
 Predmet: Srpska logopedska asocijacija, izradila je Predlog zakona o logopedskoj   delatnosti, imajući u vidu da,  kako navode, logopedi rade bez zakona koji bi definisao 
standarde, nadležnosti i odgovornosti, u situaciji koja stvara probleme stručnjacima i porodicama koje koriste logopedske usluge. Iz ovih razloga mole da narodni poslanici predlože  zakon koji će regulisati njihovu profesiju. Predlog Radne grupe: Predstavku proslediti Ministarstvu zdravlja na mišljenje. Takođe i prema članu 107. Ustava Republike Srbije svaki zainteresovani narodni poslanik može predložiti zakon.
14. Podnosilac: Kompanija d.o.o. NOV PRODKUT, Srbac, BiH (07-2669/25, 16.12.2025.)
Predmet: Direktor ove komapnije iz Republike Srpske dostavlja predstavku ovom odboru radi informisanja i evidentiranja informacije koja je, kako navodi, od javnog i institucionalnog značaja i predstavlja primer sistemskog neuspeha državnih organa RS da obezbede zaštitu javnog zdravlja, minimum vladavine prava i ekonomskih sloboda. Podnosilac navodi da je Srbija, uz pomoć Ministarstva poljoprivrede i veterinarskog inspektora aktivno učestvovala u urušavanju sistema bezbednosti hrane, dozvoljavala da kompanija Perutnina Ptuj-Topiko iz Bačke Topole stavlja u promet pileće meso i proizvode od pilećeg mesa, a na osnovu analiza i potvrde o zdravstvenoj ispravnosti laboratorije koja nije bila akreditovana, što je za posledicu imalo da su akreditovane laboratorije BiH utvrdile bakteriološku – higijensku neispravnost mesa-zaraženost, dok je Srbija to isto meso stavila u promet svojim građanima, bez bilo kakvih dodatnih kontrola o bakteriološko-higijenskoj ispravanosti mesa. Podnosilac je više od 20 godina  učesnik u više sudskih i krivičnih posupaka koji se odnose na rad i postupanje neakreditovane laboratorije, nedozvoljene tehnologije hlađenja i puštanja u promet svežeg pilećeg mesa od strane komapnije Perutnine Ptuj-Topiko iz Bačke Topole suprotno zakonskim propisima. Predlog Radne grupe: Predstavku proslediti Ministarstvu poljoprivrede, šumarstva i vodoprivrede-Veterinarskoj inspekciji, na razmatranje, s molbom da Odbor izveste o osnovanosti navoda iz predstavke.

15. Podnosilac: Andreja Pavlović (07-2792/25, 26.12.2025.)
Predmet: Andrej Pavlović, diplomirani inženjer menadžmenta, dečko kojem je transplantirano srce, trenutno radno angažovan u protokolu predsednika Pokrajinske vlade traži da mu se olakša svakodnevno funkcionisanje i pomogne da dobije radno mesto u Beogradu, zbog čestih odlazaka na redovne kontrole u glavni grad. Navodi da je životno ugrožen jer nije u mogućnosti da ide na redovne kontrole u KCS i naglašava da je sve što se tiče njegovog zdravlja vezano za Beograd. Predlog Radne grupe: Predstavku proslediti Ministarstvu za rad, zapošljavanje, boračka i socijalna pitanja da u skladu sa Zakonom o profesionalnoj rehabilitaciji i zapošljavanju osoba sa invaliditetom razmotri ovu molbu. Predstavka je takođe prosleđena i Odboru za rad, socijalna pitanja, društvenu uključenost i smanjenje siromaštva. 

16. Podnosilac: Ženski centar ''Milica'' (07-79/26, 15.01.2026.)
Predmet: Molba da Odbor za zdravlje i porodicu od Vlade RS i Minstarstva finansija zatraži obezbeđivanje posebne budžetske linije za obezbeđenje inovativnih terapija za onkološke pacijente u 2026. godini, čime bi se omogućilo Centralnoj komiisji za lekove da donosi odluke o proširenju Liste lekova, u skladu sa potrebama pacijenata i preporukama struke. Takođe i da Odbor razmotri ovu temu na sednici te kroz amandmane omogući da se u budžetu obezbede sredstva za pomenute inovativne terapije u ovoj godini. Molba ponovo poslata Odboru 20.03.2026. godine. Predlog Radne grupe: Predstavku uputiti Ministarstvu zdravlja na nadležnost. 

17. Podnosilac: Sanja Lukić  (07-2918/25, 30.12.2025.)
Predmet: Molba za pomoć oko deteta sa teškoćama u razvoju. Apel da se njeno dete Lazar, koji ima dijagnozu F71.1 i G40.0, koji postaje sve više agresivan i remeti život ove tročlane porodice, smesti u odgovarajuću ustanovu socijalne zaštite. Navodi da sve ustanove odbijaju prijem deteta. Ova samohrana majka ima i ćerku koja ispašta zbog cele situacije u kući i svakodnevno sa majkom trpi torturu, vrištanje i vređanje od strane obolelog brata. Predlog Radne grupe: Predstavku proslediti Ministarstvu za rad, zapošljavanje, boračka i socijalna pitanja (ali i podnosioca predstavke uputiti da potraži pomoć u ostvarivanju alimentacionog prava).
	Povodom zahteva Pokreta ''Pravo na život - Meri'' da Odbor organizuje javno slušanje na temu: „Pravo na život i stanje hitne medicinske pomoći u Republici Srbiji'', odlučeno je da se tim povodom održi posebna sednica Odbora. U vezi sa predstavkom pod rednim brojem 9. Odbor je zaključio da podnosioca predstavke, radi rešavanja iznetog pitanja specijalizacije, treba uputiti i na Fakultet medicinskih nauka Univerziteta u Kragujevcu, kao i da predstavku Srpske logopedske asocijacije, pored Ministarstva zdravlja, treba uputiti Minstarstvu prosvete, nauke i tehnološkog razvoja na mišljenje, uz napomenu da pre reči narodni poslanik u datom predlogu treba izbrisati reč ''zainteresovani''. Izneta je i primedba da se ubuduće na sednici ovog odbora ne pominju imena pojedinačnih podnosioca predstavki, već samo njihovi inicijali. 
Pošto više nije bilo prijavljenih za reč, predsednik Odbora je pozvao članove Odbora da se izjasne o predlogu Radne grupe za rešavanje ovih predstavki, uz iznete sugestije.
Odbor je jednoglasno, sa 10 glasova za od ukupno 10 prisutnih, prihvatio Predlog Radne grupe za postupanje po predstavkama, u celini.

Povodom ove tačke dnevnog reda nije bilo više predloga ni diskusije.

   	Sednica je završena u 14.45 časova.





ZAMENIK SEKRETARA ODBORA	                 PREDSEDNIK

     Slađana Velimirović	                 Dr Muamer Bačevac

